ସମାଜ ପୋର୍ଟାଲ ଡେସ୍କଃ ଦେଶରେ ମୋଟ ୬୪ ହଜାର ୪୨୬ ଜଣ କରୋନା ସଂକ୍ରମିତ ଆରୋଗ୍ୟ ହୋଇଛନ୍ତି ଏବଂ କରୋନା ସଂକ୍ରମଣ ଆରୋଗ୍ୟ ହାର ୪୨.୪୫ ପ୍ରତିଶତକୁ ବୃଦ୍ଧି ପାଇଥିବା ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ମନ୍ତ୍ରଣାଳୟ କହିଛି। ଗତ ୨୪ ଘଣ୍ଟା ମଧ୍ୟରେ ୩ ହଜାର ୯୩୫ ଜଣ ସୁସ୍ଥ ହୋଇଥିବା ମନ୍ତ୍ରାଳୟ ସ୍ପଷ୍ଟ କରିଛି।
ଅନ୍ୟ ପକ୍ଷରେ ଗତ ୨୪ ଘଣ୍ଟା ମଧ୍ୟରେ ରେକର୍ଡ ସଂଖ୍ୟକ ୬ ହଜାର ୩୮୭ଟି ନୂଆ ସଂକ୍ରମଣ ମାମଲା ମଧ୍ୟ ଚିହ୍ନଟ ହୋଇଛି ଫଳରେ ମୋଟ ସଂକ୍ରମଣ ସଂଖ୍ୟା ୧ ଲକ୍ଷ ୫୧ ହଜାର ୭୬୭କୁ ବୃଦ୍ଧି ପାଇଛି। ସ୍ୱାସ୍ଥ୍ୟ ମନ୍ତ୍ରଣାଳୟ କହିଛି ଯେ ଗତ ୨୪ ଘଂଟାରେ ୧୭୦ ଜଣ ସଂକ୍ରମିତଙ୍କ ମୃତ୍ୟୁ ସହ ମୋଟ ମୃତ୍ୟୁ ସଂଖ୍ୟା ୪ ହଜାର ୩୩୭ରେ ପହଂଚିଛି।
ସମ୍ପ୍ରତି ୮୩ ହଜାର ୪ଟି ସକ୍ରିୟ ମାମଲା ଥିବାବେଳେ ୬୪ହଜାର ୪୨୫ ଜଣ ସୁସ୍ଥ ହୋଇ ହସପିଟାଲରୁ ଡିସଚାର୍ଜ ହୋଇଛନ୍ତି ଏବଂ ଜଣେ ସ୍ଥାନାନ୍ତରିତ ହୋଇଛନ୍ତି। ସମସ୍ତ ରାଜ୍ୟ ମଧ୍ୟରେ ମହାରାଷ୍ଟ୍ରରେ ସର୍ବାଧିକ ୫୪ହଜାର ୭୫୮ଟି କୋଭିଡ - ୧୯ ମାମଲା ରହିଛି। ତାମିଲନାଡୁରେ ୧୭ହଜାର ୭୨୮, ଗୁଜୁରାଟରେ ୧୪ହଜାର ୮୧୧ଟି ସଂକ୍ରମଣ ମାମଲା ଥିବାବେଳେ ଦିଲ୍ଲୀରେ ୧୪ ହଜାର ୪୬୫ଟି ମାମଲା ରହିଛି।
